子瞻戲子由依韵奉和
作者：文同
朝代：宋

paragraphs: 子由在陳窮於丘，正若淺港橫巨舟。
每朝升堂講書罷，緊合兩眼深埋頭。
才名至高位至下，此事自屬他人羞。
猶勝俁俁彼賢者，手把翟籥隨群優。
岌如老鶴立海上，退避不與鶖鶬遊。
文章豈肯用一律，獨取無間有神術。
所蓄未嘗資己身，搰搰恰如蜂聚蜜。
有時七日不火食，支體雖羸心不屈。
陵陽謬守卑且勞，馬前空愧持旌旄。
平生讀書若奊詬，老大下筆侵離騷。
貧且賤焉真可耻，欲撻群邪無尺箠。
安得來親絳帳旁，日與諸生供唯唯。
須知道義故可樂，莫問功名能得幾。
君子道遠不計程，死而後已方成名。
千鈞一羽不須校，女子小人知重輕。